钦定古今图书集成/明伦汇编/家范典/第113卷 > 袁氏世范 > 《睦亲篇》
## 钦定古今图书集成/明伦汇编/家范典/第113卷 > 袁氏世范 > 《睦亲篇》

妇女之易生言语者，又多出于婢妾之间。婢妾愚贱，
尤无见识，以言他人之短失，为忠于主母。若妇女有
见识，能一切勿听，则虚佞之言不复敢进。若听之信
之，从而爱之，则必再言之又言之，使主母与人遂成
深仇。为婢妾者，亦洋洋得志。非特婢妾为然，仆隶亦
多如此。若主翁听信，则房族亲戚故旧皆大失欢，而
善良之仆佃皆翻致诛责矣。有识之人，自宜触类醒
悟。